**IL-ĦADD TAL-ĦNIENA DIVINA**

**It-Tieni Ħadd wara l-Għid 9 t’April 2015**

1. Il-ġrajja l-kbira tal-Qawmien tal-Mulej Ġesù mill-Mewt ma seħħitx darba biss iżda għadha tiġġedded kuljum u f’kull waqt ġo fina kull darba li nqumu mill-waqgħat tagħna permezz tal-Ispirtu ta’ Kristu li jnissel fina Paċi u l-maħfra tad-dnubietna.

“Dak il-Ħadd filgħaxija, meta d-dixxipli kienu flimkien, imbeżża’ mil-Lhud, bil-bibien magħluqa, Ġesù qagħad f’nofshom bis-sinjali tal-passjoni fuqu biex jaqsam magħhom il-paċi u s-setgħa tiegħu illi jaħfru d-dnubiet.”

**Min jemmen fil-Mulej Ġesù bħala l-Messija Bin Alla jkollu sehem mill-ħajja u mir-rebħa tiegħu. Nemmnu jfisser nilqgħu b’fiduċja sħiħa lill-persuna ta’ Ġesù u l-Kelma tiegħu. Nemmnu f’Ġesù jfisser illi mhux biss nisimgħu l-Kelma t’Alla iżda ngħixuha u nkunu xhieda tal-Kelma.**

**1.1 Aħna l-Insara mhux dejjem tajna xhieda awtentika ta’ din il-Paċi u l-Maħfra li nissel fina Kristu Rxoxt.** Matul l-istorja tal-Knisja aħna l-Insara mhux dejjem ġibna rwieħna bħall-ewwel Insara illi kienu jaqsmu kollox flimkien, kemm il-ġid materjali kif ukoll dak spiritwali. Għadna nġiebu rwieħna b’intolleranza u rivalità ma’ min għandu twemmin differenti minn tagħna jew stil ta’ ħajja differenti.

**1.2 “**Ħadd ma jista’ jagħti minn dak li mgħandux.” Jekk aħna ma nkunux lqajna ġo qlubna u aċċettajna l-Paċi ta’ Kristu u l-maħfra tiegħu, nagħtu biss ġest superfiċjali ta’ paċi lil xulxin f’kull Quddiesa.

* **Il-Paċi li l-Mulej Ġesù jnissel fi qlub li jkunu miftuħa għalih hija l-Paċi frott tal-Passjoni, l-Mewt u l-Qawmien Tiegħu mill-imwiet.** Hija l-Paċi illi toħroġ mill-Imħabba u l-Ħniena tiegħu.
* Jekk aħna l-insara ma nemmnux illi d-dnub mhux biss jeżisti iżda, biex jinħafer, ninħtieġu l-maħfra t’Alla, qatt ma nistgħu nkunu fil-paċi magħna nfusna, ma’ Alla u mal-proxxmu tagħna.

**1.3 Il-ħniena t’Alla mal-bniedem, ma’ kull bniedem hija infinita. Alla ma jgħejja qatt jaħfrilna** biex nirrikonċiljaw rwieħna miegħu u bejnietna, **iżda aħna rridu nħallu qlubna miftuħa għal Alla u għall-proxxmu.**

* Kull bniedem, tkun xi tkun il-qagħda u l-kundizzjoni soċjali tiegħu, dejjem iġorr ġo fih iż-żerriegħa tal-Imħabba t’Alla, għaliex Alla huwa qrib tagħna, aktar milli aħna qrib tagħna nfusna.

**1.4** Lil Alla nbatu biex inħossuh ġo fina meta Huwa jħabbtilna u qatt ma jsibna ġewwa, għaliex dejjem barra minna nfusna, aljenati b’xi ħaġa oħra illi mhux Alla.

Nitolbu illi nżommu qlubna miftuħa għall-Paċi u l-Maħfra t’Alla b’fiduċja sħiħa fiH, anke jekk inkunu neqsin mill-fiduċja fina nfusna.

**<><><><><>**